b'\n_START_ARTICLE_\nFrance Bevk\n_START_SECTION_\nDela za odrasle\n_START_PARAGRAPH_\nPred prvo svetovno vojno in med njo je pisal pesmi z razgibano ritmiko in simboliko. Nanje je sprva zelo vplival Oton \xc5\xbdupan\xc4\x8di\xc4\x8d, pozneje pa se je usmeril v ekspresionisti\xc4\x8den na\xc4\x8din izra\xc5\xbeanja. Pisateljevanja se je u\xc4\x8dil pri doma\xc4\x8dih pisateljih, zlasti pri Ivanu Cankarju, ter pri tujih, in sicer ruskih in francoskih realistih._NEWLINE_Bevk je s 23 dolgimi pripovedmi najplodnej\xc5\xa1i avtor slovenske kme\xc4\x8dke povesti. Gre v veliki meri za pokrajinske povesti. Z njimi je utrjeval zavest, da so pokrajine, ki jih je prva svetovna vojna odtrgala od Jugoslavije, \xc5\xa1e vedno slovenske. Zgodbe se dogajajo na Primorskem, zanima ga \xc5\xbeivljenje me\xc5\xa1\xc4\x8danov in samotnih hribovskih kmetov po rodnem Cerkljanskem in Tolminskem. Zgodnja dela so bila v izrazu ekspresionisti\xc4\x8dna, s\xc4\x8dasoma pa je ekspresionizem nadomestilo poljudnej\xc5\xa1e fabuliranje z mislijo na preprostega lokalnega bralca. V zgodovinskih romanih je tematiziral preteklost zahodnega roba slovenskega etni\xc4\x8dnega prostora, zlasti Tolminskega (tako kot Pregelj). Presenetljivo je, da socialnih konfliktov med kme\xc4\x8dkim ljudstvom in plemsko gospodo ni ena\xc4\x8dil s konflikti med Slovenci in Neslovenci, ampak je pozitivne in negativne lastnosti oseb enakomereno razporedil med pripadnike nacij in stanov. Pogumno je posegal po motivni drastiki, opisoval je kruta mu\xc4\x8denja in smrti. Stro\xc5\xbeji literarni kritiki so mu zaradi velike sugestivnosti o\xc4\x8ditali romanti\xc4\x8dnost. Sporo\xc4\x8dilo njegovih romanov je, da so Slovenci pre\xc5\xbeiveli, \xc4\x8de se se odpovedali \xc5\xbeelji po mo\xc4\x8di in oblasti ter aktivni udele\xc5\xbebi v zgodovini in postali duhovniki, pesniki ali popotniki. Mno\xc5\xbeico Bevkovih oseb \xc5\xbeenejo v dejanje ljubezen, boj za posest in dom, pohlep, nekatere zaidejo na pot zlo\xc4\x8dina ali v \xc4\x8duda\xc5\xa1tvo._NEWLINE_\xc4\x8ceprav glavnina njegovega opusa pripada \xc5\xbeanroma kme\xc4\x8dke povesti in zgodovinskega romana, je velik uspeh dosegel z romanom Kaplan Martin \xc4\x8cedermac, v katerem je krepil slovensko narodno zavest, obsojal raznarodovanje, nasilje nad ljudstvom in protinarodne cerkvene ustanove v \xc4\x8dasu fa\xc5\xa1isti\xc4\x8dne Italije. Zaradi cenzure je v svojih delih marsikaj samo nakazal ali pa je zgodbe prenesel v preteklost, pri \xc4\x8demer mu je bila zgodovina za kuliso.\n_START_SECTION_\nDramatika\n_START_PARAGRAPH_\nS pisanjem za oder se je ukvarjal vse \xc5\xbeivljenje. V njegovi dramatiki za odrasle prevladuje \xc5\xbeelja po izra\xc5\xbeanju resni\xc4\x8dnosti; take, kot jo je sam ob\xc4\x8dutil. Njegovi prvi drami (V globini, Kajn) sta nastali kot odpor na grozote prve svetovne vojne. Pozneje je napisal \xc5\xa1e dru\xc5\xbeinsko dramo Krivda, ki jo je predelal v povest, preizkusil se je tudi v komediji (Partija \xc5\xa1aha). Njegov dramski opus ne predstavlja neke smiselne celote, ima pa izrazito dokumentarno vrednost. Bevk velja tudi za pomembnega pisca mladinskih iger. V njih se navezuje na tradicijo, ki zajema iz pravlji\xc4\x8dne in fantazijske snovi. \xc5\xbde njegovo prvo pisanje je odrski tekst za mlade (enodejanka Veseli god, 1912). Ukvarjal se je tudi s prevodi in priredbami dramskih del.'